Swaar reën in Karoo, dele van Oos-Kaap verwag | Netwerk24
Deur Malherbe Nienaber 22 April 2019 19:41
Nog reën word tot Woensdag oor dele van die Wes- en Oos-Kaap verwag en swaar reën sal Dinsdag op plekke in die binneland voorkom.
Daarby kan ’n sterk suidoostewind van tot 40 km/h in Kaapstad en ’n oostewind van tot 40 km/h oor groot dele van die Oos-Kaap voorkom.
Volgens die Suid-Afrikaanse Weerdiens kan swaar reën Dinsdag oor Beaufort-Wes uitsak, wat tot oorstromings kan lei.
In die Oos-Kaap word swaar reën aan die suidelike kus en binneland tussen die Visrivier en Port Edward verwag, met oorstromings wat Dinsdag in gebiede oos van Cannon Rocks kan voorkom.
Stormsterk rukwinde het Maandagoggend ook daartoe gelei dat ’n vragmotor buite die Hugenote-tonnel aan die Paarl se kant omgeslaan het.
Pictures: Truck blown over by heavy winds causes delays near Huguenot Tunnel https://t.co/kE5xdZbkdp pic.twitter.com/UrcnuLGzcT
— Zedtainment (@zedtainment) April 22, 2019
Kenny Africa, Wes-Kaapse verkeershoof, sê
swaar voertuie, vragmotors en woonwaens word op die tolpad na die tonnel verbied nadat die vragmotor omgeslaan het.
Die wind het gedurende die oggend tussen 100 km/h en 120 km/h by die tonnel gewaai.
Inwoners van Gordonsbaai het ook sedert Sondagmiddag op sosiale media laat weet dat die dak van die Checkers-winkelsentrum daar afgewaai het.
Vir Dinsdag word koel, gedeeltelik bewolkte tot bewolkte weer oor die grootste deel van die Wes-Kaap verwag, met reënbuie wat grootliks in die Suid-Kaap, Karoo en Overberg sal voorkom. ’n Suidoostewind van tussen 20 km/h en 30 km/h kan oor die grootste deel van die provinsie waai.
Vir Kaapstad word ’n maksimum temperatuur van 24 °C voorspel en sonnige weer teen die middag, sowel as ’n suidoostewind van tot 30 km/h.
Die wind kan by Kommetjie en Kaappunt, sowel as by Kaap Agulhas tot 40 km/h haal.
Vir George word ’n maksimum van 18 °C en ’n 60%-kans op reën met ’n suidoostewind van tot 30 km/h voorspel.
In Mosselbaai, Riversdal en Plettenbergbaai is daar ’n 60%-kans op reën en in Laingsburg, Oudtshoorn en Beaufort-Wes is donderweer en ’n 60% kans op reën voorspel.
In Hermanus, Grabouw, Kaap Agulhas, Worcester en Ceres is daar ’n 30%-kans op reënbuie.
In die Oos-Kaap is daar ’n 60%-kans op reën oor die grootste deel van die provinsie, met koel weer en ’n sterk oostewind wat tot 40 km/h kan haal.
Vir Port Elizabeth word ’n maksimum van 20 °C voorspel.
In Port St. Johns, Mthatha en Queenstown is daar ook teen Dinsdagmiddag ’n 60%- tot 80%-kans vir reën en donderbuie.
Teen Woensdag word warmer, gedeeltelik bewolkte weer oor die grootste deel van die Wes-Kaap, met ’n 30%-kans op reën in die Karoo en Overberg, en ’n 60%-kans op buie in die Suid-Kaap verwag.
Vir Kaapstad word ’n maksimum temperatuur van 24 °C en ’n suidoostewind van tot 20 km/h voorspel.
Vir George word ’n maksimum van 21 °C en ’n 60%-kans op reënbuie voorspel.
In Hermanus, Grabouw, Kaap Agulhas, Riversdal, Worcester, Beaufort-Wes en Oudtshoorn is daar ’n 30%- kans op reënbuie.
In die Oos-Kaap word koel, gedeeltelik bewolkte weer verwag, met ’n 30%-kans op reënbuie op plekke.
In Port Elizabeth word ’n maksimum van 22 °C en ’n suidoostewind van tot 10 km/h voorspel.
In Oos-Londen, Port St. Johns, Bhisho, Fort Beaufort, Mthatha en Queenstown word ’n 30%-kans op reënbuie verwag.
* Teen Maandag 08:00 het die Weerdiens in die voorafgaande 24 uur reënval van meer as 20 mm in die Oos-Kaap by Koffiebaai (105 mm), Port St. Johns (75 mm), Mthatha (37 mm), Buffelsfontein (25 mm), en Bhisho, Joubertina en Queenstown (22 mm elk) gemeet.
Meer oor: Karoo | Vloedskade | Reën | Storms